**Osobitná časť**

**K článku I**

**K bodu 1**

V § 2 ods. 6 sa navrhuje poskytnúť platbu v rámci sústavy NATURA 2000 len súkromnému obhospodarovateľovi lesa alebo združeniu súkromných obhospodarovateľov lesa.

**K bodu 2**

Navrhovaným doplnením § 2a sa umožňuje žiadateľovi o poskytnutie podpory, aby v priebehu trvania záväzku požiadal o rozšírenie záväzku z dôvodu navýšenia pôvodnej operácie (výmery) alebo z dôvodu pribratia ďalšej operácie do skončenia záväzku, čím však nevzniká nový záväzok. v odseku 2 sa ustanovuje dokedy žiadateľ o poskytnutie podpory podáva predmetnú žiadosť. Súčasne sa ustanovuje, že rozšírený záväzok trvá do skončenia záväzkového obdobia pôvodného záväzku, pričom žiadosť nemožno podať v piatom roku záväzku. Rozšírenie záväzku bude možné, len v prípade dostatku finančných zdrojov.

**K bodu 3**

Navrhovaným doplnením § 11 ods. 1 sa platba v rámci sústavy NATURA 2000 poskytne nielen na lesný pozemok, ktorý je vedený v evidencii lesných pozemkov, ale aj na lesný pozemok, ktorý je vedený v Informačnom systéme lesného hospodárstva v zmysle § 45 zákona o lesoch.

**K bodu 4**

V § 16 ods. 4 písm. c) sa zavádza legislatívna skratka pre Ústredný kontrolný a skúšobný ústav poľnohospodársky v Bratislave.

**K bodom 5 až 10**

V § 19 ods. 3 v úvodnej vete sa dopĺňa podmienka pre žiadateľa o poskytnutie podpory, ktorý musí byť v prvom roku trvania záväzku (ale aj plocha) evidovaný v registri najneskôr do termínu predloženia žiadosti o zaradenie alebo o platbu.

Navrhovaným doplnením § 19 ods. 3 písm. a) sa ustanovuje, že žiadateľ o poskytnutie podpory na agroenvironmentálno - klimatické opatrenie musí byť počas celej doby trvania záväzku evidovaný v registri ovocných sadov, ak ide o integrovanú produkciu v ovocinárstve v produkčných ovocných sadoch alebo v ostatných ovocných sadoch, teda aj žiadateľ aj plochy v záväzku sú vedené v registri.

V § 19 ods. 13 písmene b) sa dopĺňa, že operáciu chov a udržanie ohrozených druhov zvierat možno vykonávať aj v chove plemien oviec – zošľachtená valaška, cigája.

**K bodom 8 až 10**

V § 21 ods.1 v písmene a) a v § 23 ods. 1 písm. a) prvom bode sa ustanovuje povinnosť pre žiadateľa o platbu na integrovanú produkciu v ovocinárstve nepoužívať počas trvania záväzku prípravky na ochranu rastlín so zakázanými účinnými látkami, ktoré sú uvedené v prílohe č. 11.

V § 21 ods. 1 písm. c) sa ustanovuje povinnosť pre žiadateľa o platbu na integrovanú produkciu v ovocinárstve predložiť kontrolnému ústavu evidenciu spotreby prípravkov na ochranu rastlín podľa zákona o rastlinolekárskej starostlivosti a vyhlášky Ministerstva pôdohospodárstva a rozvoja vidieka SR č. 491/2011 Z. z.

V § 21 ods. 1 písm. d) sa navrhuje, aby žiadateľ o platbu na integrovanú produkciu v ovocinárstve zabezpečil rozbor pôdnych vzoriek odobratých z každého dielu pôdneho bloku na chemické látky uvedené v prílohe č. 12 časti a a dodržanie limitných hodnôt týchto prvkov, pričom v prílohe č. 12 časti a sa ustanovuje spôsob odberu pôdnych vzoriek.

**K bodom 11 a 12**

Legislatívno-technická úprava .

**K bodu 13**

V § 22 ods. 1 písm. a) sa ustanovuje povinnosť pre žiadateľa o platbu na integrovanú produkciu v zeleninárstve nepoužívať počas trvania záväzku prípravky na ochranu rastlín so zakázanými účinnými látkami, ktoré sú uvedené v prílohe č. 11.

**K bou 14**

Legislatívno-technická úprava. Platné znenie obsahovalo dve navzájom nesúvisiace podmienky, ktoré sa v návrhu uvádzajú v dvoch písmenách.

**K bodu 15**

V § 22 ods. 1 písmene d) sa ustanovuje povinnosť pre žiadateľa o platbu na integrovanú produkciu v zeleninárstve predložiť kontrolnému ústavu evidenciu spotreby prípravkov na ochranu rastlín podľa zákona o rastlinolekárskej starostlivosti a vyhlášky Ministerstva pôdohospodárstva a rozvoja vidieka SR č. 491/2011 Z. z.

**K bodu 16**

V § 22 ods. 1 sa upravuje znenie uvedené v písmenách e), f) a g).

Žiadateľ o platbu na integrovanú produkciu v zeleninárstve je podľa písmena d) povinný každoročne pred zberom úrody zabezpečiť analytický rozbor pestovanej zeleniny alebo zemiakov alebo jahôd akreditovanou inštitúciou na ktorú žiadateľ v danom roku požaduje platbu na chemické látky a dusičnany, ktorých hodnoty nesmú prekročiť najvyššie prípustné množstvo uvedené v prílohe č. 14 a na rizikové látky, ktorých hodnoty nesmú prekročiť limity uvedené vo výnose MP SR a MZ SR, ktorým sa vydáva hlava potravinového kódexu upravujúca rezídua prípravkov na ochranu rastlín. Ustanovuje sa, že ak výmera v záväzku nepresiahne 5 ha tak 1 vzorka zeleniny sa odoberie z druhu s najväčšou výmerou bez ohľadu na počet pestovaných druhov.

Súčasne podľa písmena f) je žiadateľ povinný zabezpečiť v prvom roku záväzku a štvrtom roku záväzku rozbor pôdnych vzoriek z každého dielu pôdneho bloku zaradeného do záväzku akreditovanou inštitúciou a to na rizikové látky uvedené v prílohe č. 12 časti A a zabezpečiť, aby limitné hodnoty týchto rizikových látok neboli prekročené. Spôsob odberu pôdnych vzoriek je ustanovený v prílohe č. 12 časti A.

Podľa písmena g) je žiadateľ o platbu na integrovanú produkciu v zeleninárstve povinný zabezpečiť vyvážený dvojročný osevný postup a to rotáciou pestovanej zeleniny a štvorročný osevný postup pri pestovaní zemiakov, pričom zelenina rovnakého rodu, ktorá je uvedená v prílohe č. 15a časti a sa nesmie počas dvojročného osevného postupu pestovať na tej istej ploche dielu pôdneho bloku, okrem viacročných druhov zeleniny, ktoré sú uvedené v časti B prílohy č. 15a a zemiaky sa nesmú pestovať na tej istej ploche dielu pôdneho bloku tri roky.

**K bodu 17**

V § 22 ods. 2 sa pružnejším spôsobom upravuje doba na doručenie výsledkov rozborov kontrolnému.

**K bodom 18 a 19**

V § 23 ods. 1 písm. a) sa dopĺňajú ďalšie povinnosti pre žiadateľa o platbu na integrovanú produkciu vo vinohradníctve zabezpečiť každoročne pred zberom úrody rozbor plodov akreditovanou inštitúciou zameraný na rezíduá používaných účinných látok, ich hodnoty nesmú prekročiť stanovené hodnoty, pričom jedna vzorka hrozna sa musí odobrať z každých (aj začatých) 20 ha vinohradu, zaradených do záväzku. Súčasne sa v § 23 ods. 1 písm. c) v treťom bode ustanovuje povinnosť pre žiadateľa o platbu na integrovanú produkciu vo vinohradníctve predložiť kontrolnému ústavu evidenciu spotreby prípravkov na ochranu rastlín podľa zákona o rastlinolekárskej starostlivosti a vyhlášky Ministerstva pôdohospodárstva a rozvoja vidieka SR č. 491/2011 Z. z.

**K bodom 20 a 21**

Legislatívna úprava textu.

**K bodu 22**

V § 28 písm. c) sa ustanovuje, že pôdne vzorky podľa § 28 písm. a) a b) sa odoberú z každých (aj začatých) 10 ha poľnohospodárskej pôdy, na ktorú sa vzťahuje záväzok.

 **K bodom 23 až 27**

V § 30 ods. 1 až 3 a v § 30 ods. 4 písm. b) a e) sa vzhľadom na posun jednotlivých ustanovení aktualizujú jednotlivé sankcie. Platobná agentúra zníži platbu na agroenvironmentálno - klimatické opatrenia (uvedené v § 15), ak na základe vykonanej kontroly zistí, že žiadateľ o platbu porušil podmienku ustanovenú príslušných paragrafoch predmetného nariadenia vlády.

 **K bodu 28**

V § 30 ods. 5 až 7 sa ustanovuje, že v prípade, ak boli na ochranu rastlín použité nepovolené chemické prípravky alebo ak nebola dodržaná ochranná lehota, platba na integrovanú produkciu v ovocinárstve (§ 21 ods. 1 písm. a), na integrovanú produkciu v zeleninárstve (§ 22 ods. 1 písm. a) a na integrovanú produkciu vo vinohradníctve (§ 23 ods. 1 písm. a) prvý bod) sa zníži o 20%. v prípade, ak boli na ochranu rastlín použité prípravky na ochranu rastlín so zakázanými účinnými látkami, ktoré sú uvedené v prílohe č. 11, platba sa žiadateľovi vôbec neposkytne.

V § 30 ods. 7 sa navrhuje zníženie platby na integrovanú produkciu v ovocinárstve, zeleninárstve a vo vinohradníctve v prípade, ak bol prekročený stanovený počet aplikácií chemických prípravkov na ochranu rastlín a v prípade, ak žiadateľ o platbu nepredložil kontrolnému ústavu evidenciu spotreby prípravkov na ochranu rastlín podľa § 21 ods. 1 písm. c), § 22 ods. 1 písm. c) alebo podľa § 23 ods. 1 písm. c) tretieho bodu, na základe ktorej vie posúdiť či bol stanovený počet aplikácií chemických prípravkov na ochranu rastlín dodržaný.

**K bodu 29**

Na základe aplikačnej praxe sa zosúlaďuje hodnota zaťaženia zvierat s hodnotou ustanovenou v § 25 písm. i) a § 37 písm. c).

**K bodu 30**

§ 31 sa dopĺňa odsekom 3, v ktorom sa ustanovuje, že v prípade, ak počas trvania záväzku na opatrenie ekologické poľnohospodárstvo dôjde k prispôsobeniu záväzku zmenou dielu pôdneho bloku, vedeného ako orná pôda na trvalý trávny porast, žiadateľ o platbu je povinný po doručení písomného oznámenia od platobnej agentúry plniť podmienky ustanovené v § 37 písm. c) a e) pre druh pozemku trvalý trávny porast.

**K bodu 31**

Legislatívna úprava textu.

**K bodu 32**

V § 35 sa dopĺňa odsek 7 v ktorom sa navrhuje možnosť ponechať ornú pôdu ležať úhorom, avšak pri dodržaní všetkých podmienok na ploche, ktorá je zaradená do záväzku. Súčasne sa ustanovuje, že platba na ekologické poľnohospodárstvo sa neposkytne v tom roku, v ktorom bola orná pôda ponechaná úhorom.

**K bodom 33 až 35**

V § 37 písm. c) sa dopĺňa text v zmysle textu v opatrení Ekologické poľnohospodárstvo, uvedeného v Programe rozvoja vidieka SR na roky 2014 – 2020.

V § 37 písm. f) sa pôvodný text rozčlenil do dvoch ustanovení. v písmene f) sa dopĺňa, že platba na ekologickú poľnohospodársku výrobu sa žiadateľovi o platbu poskytne v plnej výške v prípade, ak mal certifikát na rastlinnú produkciu plodín a certifikát na živočíšne produkty vydaný v roku podania žiadosti o platbu, pričom v rastlinnej produkcii postačuje najmenej jeden certifikát na pestovanú plodinu po jej zbere a v živočíšnej produkcii postačuje najmenej jeden certifikát na jeden produkt.

V § 37 sa dopĺňa písmeno g), v ktorom sa ustanovuje povinnosť pre žiadateľa o poskytnutie podpory zaslať platobnej agentúre kópiu certifikátu najneskôr do 15. novembra príslušného roka.

**K bodu 36**

Legislatívno-technická úprava – spresnenie vnútorného odkazu.

**K bodom 37 a 38**

V § 38 ods. 3 sa ustanovuje sankcia za neodoslanie príslušného certifikátu platobnej agentúre.

V § 38 ods. 8 sa dopĺňa sankcia za príslušné nedodržanie zaťaženosti presahujúcu 2,0 dobytčie jednotky.

**K bodu 39**

V § 40 ods. 12 sa upresňuje podmienka, kedy možno nahradiť dojnicu v opatrení, inou dojnicou.

**K bodu 40**

Pôvodné znenie v § 42 písm. a) až c) sa formulačne upravuje.

**K bodu 41**

Aktualizuje sa poznámka pod čiarou k odkazu 54.

**K bodom 42 až 44**

V návrhu sa upravuje plocha na prasnicu a stanovuje sa časová podmienka odstavu ciciakov. Súčasne sa stanovuje, že žiadateľ o platbu na operáciu je povinný zaslať platobnej agentúre hlásenie o odstave ciciakov do desiatich pracovných dní od skončenia odstavu všetkých ciciakov v turnuse.

**K bodu 45**

V § 45 ods. 5 sa dopĺňa sankcia za porušenie § 44 ods. 3, podľa ktorého je žiadateľ o platbu na operáciu zlepšenie životných podmienok prasníc a prasiatok po narodení, povinný zaslať platobnej agentúre hlásenie o odstave ciciakov podľa prílohy č. 17, a to do desiatich pracovných dní od skončenia odstavu všetkých ciciakov v turnuse.

**K bodu 46**

Podľa § 46 odseku 6 sa platba na operáciu zlepšenie ustajňovacích podmienok výkrmových ošípaných (§ 39 písm. b)) zníži o 10% v prípade, ak žiadateľ o platbu nezašle platobnej agentúre sumárny výkaz o počte odchovaných ošípaných v lehote podľa § 43 ods. 2, o 20% sa zníži platba v prípade, ak žiadateľ o platbu zašle platobnej agentúre sumárny výkaz o počte odchovaných ošípaných, ale až na základe jej výzvy, v určenom termíne a platba sa v príslušnom roku neposkytne vôbec, ak žiadateľ o platbu nezaslal platobnej agentúre sumárny výkaz o počte odchovaných ošípaných, ani na základe výzvy platobnej agentúry.

**K bodu 47**

V § 47 ods. 2 sa dopĺňa, že operácie podľa odseku 1 možno vykonávať na lesných pozemkoch s lesným porastom, ktoré sú vedené v evidencii lesných pozemkov, ale aj v Informačnom systéme lesného hospodárstva.

.

**K bodu 48**

V § 47 sa dopĺňa odsek 5, v ktorom sa ustanovuje, že pri prekrytí lesných pozemkov v chránených vtáčích územiach podľa odseku 3 a lesných pozemkoch nachádzajúcich sa na územiach európskeho významu podľa odseku 4, je žiadateľ povinný plniť podmienky operácie v rámci lesnícko – environmentálnych záväzkov v chránených vtáčích územiach.

**K bodu 49**

V § 50 ods. 1 písm. e) a v § 51 ods. 1 písm. e) sa dopĺňa odkaz na § 25 zákona č. 405/2011 Z. z. o rastlinolekárskej starostlivosti a o zmene zákona č. 145/1995 Z. z.

**K bodu 50**

V § 60 sa dopĺňa odsekmi 9 a 10.

V odseku 9 sa navrhuje, aby sa v prípade opakovaného porušenia niektorej podmienky z opatrení na agroenvironmentálno – klimatické opatrenie, na ekologické poľnohospodárstvo a na lesnícko-environmentálne a klimatické služby a ochranu lesov, znížila platba o dvojnásobok sumy, o ktorú bola znížená pri predchádzajúcom porušení rovnakej podmienky, a to až do výšky 100 % celkovej platby.

Súčasne sa ustanovuje, že za opakované porušenie sa nepovažuje ďalšie porušenie rovnakej podmienky v priebehu roka, za ktorý sa poskytuje platba.

V odseku 10 sa ustanovuje, že ustanovenia o znížení, neposkytnutí alebo vrátení poskytnutej platby sa nepoužijú v prípade, ak k porušeniu podmienky došlo v dôsledku zásahu vyššej moci.

**K bodu 51**

V prechodnom ustanovení sa navrhuje, aby sa konania začaté pred nadobudnutím účinnosti tohto nariadenia vlády dokončili podľa doterajších predpisov.

**K bodom 52 a 53**

V bode 52 sa aktualizuje príloha č. 7 k nariadeniu vlády, v ktorej sa ustanovujú minimálne počty jedincov na hektár potrebných pre vstup do systému integrovaná produkcia v ovocinárstve.

V bode 53 sa aktualizuje príloha č. 10 k nariadeniu vlády, v ktorej sa ustanovujú minimálne požiadavky na používanie hnojív a prípravkov na ochranu rastlín.

**K bodom 54 a 55**

V prílohe č. 12 v časti a sa ustanovuje vytvorenie reprezentatívnej vzorky poľnohospodárskej pôdy na analýzu rizikových látok a v časti B odporúčaná metóda stanovenia hodnoty minerálneho dusíka v pôde.

**K bodu 56**

Dopĺňa sa príloha č. 15a, v ktorej sú uvedené plodiny zeleniny pre vyvážený dvojročný osevný postup zaradené podľa rodu s latinskými a slovenskými názvami, ktoré možno pestovať na rovnakej ploche až v nasledujúcom roku a tiež sú uvedené viacročné plodiny, ktoré možno pestovať na tej istej ploche po sebe.

**K bodu 57**

V prílohe č. 16 sa dopĺňa časť B, v ktorej sa ustanovuje zloženie zmesi rastlín pre multifunkčné pásy, čím sa dosiahne väčšia variabilita výberu vhodnej zmesi kvitnúcich bylín na zabezpečenia plnenia cieľa operácie.

**K článku II**

Účinnosť nariadenia vlády sa navrhuje od 1. apríla 2017 z dôvodu potreby administrovať predkladané žiadosti o poskytnutie podpôr na rok 2017 na Pôdohospodárskej platobnej agentúre.